Stori 62: Hevi Long Lain Bilong Devit
TAIM Devit i kirap pinis long mekim wok king long Jerusalem, Jehova i helpim ami bilong em long daunim planti birua. Jehova i bin tok promis long givim graun Kenan long ol Israel. Na nau Jehova i helpim ol na ol i kisim dispela hap olgeta.
Devit em i gutpela king. Em i laikim tumas Jehova. Olsem na taim em i kisim pinis Jerusalem, wanpela samting em i mekim pastaim em olsem: Em i bringim bokis kontrak bilong Jehova i kam long Jerusalem. Na em i laik wokim wanpela haus lotu na putim dispela bokis kontrak long en.
Taim Devit i go lapun liklik, em i mekim wanpela bikpela rong. Devit i save olsem i no stret long kisim samting bilong narapela man. Tasol long wanpela apinun, em i stap long rup bilong haus king bilong em, na em i lukluk i go daun na i lukim wanpela naispela meri tru. Nem bilong em Batseba, na man bilong em i wanpela soldia bilong Devit, nem bilong em Uria.
Devit i laikim tumas Batseba, olsem na em i tokim sampela man long bringim Batseba i kam long haus king bilong em. Man bilong Batseba i stap long pait. Devit i slip wantaim Batseba na bihain Batseba i save olsem em i gat bel. Devit i tingting planti na em i salim tok long namba wan ofisa bilong ami, em Joap, long putim Uria i go paslain long pait na bai ol birua i kilim em i dai. Taim Uria i dai, Devit i maritim Batseba.
Jehova i kros nogut tru long Devit. Olsem na em i salim wokman bilong em, Natan, i go tokim Devit long ol sin bilong em. Yu inap lukim Natan i wok long toktok long Devit. Devit i sori tru long rong bilong em, olsem na Jehova i no kilim em i dai. Tasol Jehova i tok: ‘Yu bin mekim ol dispela pasin nogut, olsem na planti hevi bai kamap long lain bilong yu.’ Na tru tumas, planti hevi i painim Devit!
Pastaim, pikinini man bilong Batseba i dai. Na bihain namba wan pikinini man bilong Devit, em Amnon, em i slip wantaim susa bilong em Tamar. Narapela pikinini man bilong Devit, em Apsalom, em i belhat nogut tru na em i kilim i dai Amnon. Bihain, Apsalom i pulim planti manmeri long laikim em, na em i mekim em yet i kamap king. Devit i mekim pait long Apsalom, na em i win na ol i kilim i dai Apsalom. Yes, planti hevi i painim Devit.
Batseba i karim narapela pikinini man, nem bilong em Solomon. Taim Devit i lapun na sik, pikinini man bilong em Adoniya i laik mekim em yet i kamap king. Tasol Devit i tokim pris Sadok long kapsaitim wel long het bilong Solomon bilong makim olsem Solomon bai kamap king. Bihain liklik, Devit i dai taim em i gat 70 krismas. Em i bin mekim wok king inap 40 yia, na nau Solomon em i king bilong Israel.
2 Samuel 11:1-27; 12:1-18; 1 King 1:1-48.
Ol askim
- Jehova i helpim ol Israel na wanem samting i kamap long graun Kenan?
- Long wanpela apinun, Devit i stap antap long rup bilong haus king na wanem samting i kamap?
- Bilong wanem Jehova i kros nogut tru long Devit?
- Long piksa, Jehova i salim husat i go bilong tokim Devit long ol sin bilong em? Dispela man i tok wanem samting bai kamap long Devit?
- Wanem ol hevi i painim Devit?
- Bihain long Devit, husat i kamap king bilong Israel?
Sampela askim moa
- Ritim 2 Samuel 11:1-27.
Taim yumi wok strong long mekim wok bilong Jehova, olsem wanem dispela inap lukautim yumi?
Wanem samting i pulim Devit long mekim sin? Dispela i givim wanem tok lukaut long ol wokboi bilong Jehova long nau? (2 Sml. 11:2; Mt. 5:27-29; 1 Ko. 10:12; Jem. 1:14, 15)
- Ritim 2 Samuel 12:1-18.
Pasin bilong Natan long givim tok kaunsel long Devit inap skulim ol elda na ol papamama long wanem samting? (2 Sml. 12:1-4; Snd. 12:18; Mt. 13:34)
Bilong wanem Jehova i marimari long Devit? (2 Sml. 12:13; Sng. 32:5; 2 Ko. 7:9, 10)
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn